ÚRAD VLÁDY SLOVENSKEJ REPUBLIKY
                sekcia vládnej legislatívy
 					 	
Na rokovanie vlády SR
Dňa 17. mája 2006
K materiálu 8947/2006
K bodu č. 28
 								 
S T A N O V I S K O
 
k návrhu nariadenia vlády Slovenskej republiky o technických požiadavkách na ochranné konštrukcie chrániace vodiča pri prevrátení namontované pred sedadlom vodiča úzkorozchodných poľnohospodárskych kolesových traktorov a lesných kolesových traktorov – k novému zneniu

I.
Návrh nariadenia vlády Slovenskej republiky o technických požiadavkách ochranné konštrukcie chrániace vodiča pri prevrátení namontované pred sedadlom vodiča úzkorozchodných poľnohospodárskych kolesových traktorov a lesných kolesových traktorov vypracovalo Ministerstvo dopravy, pôšt a telekomunikácií Slovenskej republiky na základe splnomocňovacieho ustanovenia § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky a podľa § 5 ods. 26, § 6 ods. 16, § 7 ods. 19  a § 8 ods. 24 zákona č. 725/2004 Z.z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov  a na rokovanie vlády Slovenskej republiky ho predkladá minister dopravy, pôšt a telekomunikácií Slovenskej republiky Pavol Prokopovič.

II.

Cieľom návrhu nariadenia vlády je transpozícia smernice Rady 87/402/EHS z 25. júna 1987 o ochranných konštrukciách chrániacich pri prevrátení, ktoré sú namontované pred sedadlom vodiča úzkorozchodných kolesových poľnohospodárskych traktorov a lesných traktorov. 

III.

Predmetný návrh bol prerokovaný v Legislatívnej rade vlády Slovenskej republiky dňa 2. mája 2006.  Legislatívna rada vlády Slovenskej republiky po prerokovaní tohto návrhu nariadenia vlády odporučila návrh dopracovať podľa jej pripomienok a na rokovanie vlády Slovenskej republiky ho predložiť v novom upravenom znení.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády sú pripomienky Legislatívnej rady vlády Slovenskej republiky zapracované (14 pripomienok).    
                                                                             
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh nariadenia vlády Slovenskej republiky o technických požiadavkách na ochranné konštrukcie chrániace vodiča pri prevrátení namontované pred sedadlom vodiča úzkorozchodných poľnohospodárskych kolesových traktorov a lesných kolesových traktorov  schváliť, avšak ešte s touto pripomienkou:

V § 4 ods. 2 je potrebné úvodnú vetu preformulovať takto: „K žiadosti podľa odseku 1 musia byť v troch vyhotoveniach priložené:“.

Bratislava 16. mája 2006
Vypracovala: E. Eškutová

                             Štefan  G r m a n
           		         generálny riaditeľ
	                                                                  sekcie vládnej legislatívy